
Logisztikai folyamatok racionalizálása a Partner-Pont Kft.-nél

Kulcsszavak: Logisztika, folyamatfejlesztés, mizusumashi
Az egyedi gyártást végző vállalatok számára, versenyelőnyt jelenthet a logisztikai kiszolgálás magas színvonala. Dolgozatomban, egy magyar faipari cég egyedi bútor gyártási folyamatához tartozó, logisztikai folyamatainak a racionalizálását készítettem el. A folyamatban keletkező veszteségek eliminálására, folyamathibák feltárására és kijavítására került sor, különböző folyamat minőségjavító technikák alkalmazásával.
A sorellátási és készletezési folyamatnál az igényszerinti ütemezésről havi ütemezésre váltottunk át, melyhez szükséges logisztikai táblán rögzítjük a havi ütemezésből lebontott napi igényeket. A napi igényekhez szükséges alapanyagot, alkatrészt, félkész terméket, információt egy logisztikai kisvonat szállítja. A munkaterületek között szupermarketek lettek kialakítva melyek a logisztikai kisvonattal megteremtik a szakadásmentes anyagáramlást. A logisztikai kisvonat előre meghatározott munkaciklusban dolgozik, melyben rögzítve van az útvonala, a felvevő helyek, a megálló helyek és a lerakó helyek.
A folyamat racionalizálásával és a sorellátási valamint a készletezési logisztika újragondolásával a folyamatban jelentősnek nevezhető idő- és költségcsökkenés következett be. Melynek eredménye a vállalat számára milliós Ft mértékű éves jövedelem növekedés.



